open-index/open-wikipedia-markdown huggingface dataset:
என். ரமணி

**என். ரமணி** (15 அக்டோபர் 1934 - 9 அக்டோபர் 2015) தமிழ்நாட்டைச் சேர்ந்த புல்லாங்குழல் இசைக் கலைஞர் ஆவார்.

## பிறப்பும், இசைப் பயிற்சியும்
தமிழ்நாடு திருவாரூரில் 1934 ஆம் ஆண்டு பிறந்த இவர், தனது தாத்தா ஆழியூர் நாராயணசாமி ஐயரிடம் புல்லாங்குழல் இசையைக் கற்கத் தொடங்கினார். ரமணியின் முதல் கச்சேரி சிக்கில் சிங்காரவேலர் ஆலயத்தில் நடந்தது. அதன்பின்னர் 1950ஆம் ஆண்டில் சென்னைக்குக் குடிபெயர்ந்தார். தனது உறவினரான புல்லாங்குழல் கலைஞர் டி. ஆர். மகாலிங்கத்திடம் மாணவராக இசை பயின்றார்.

## இசை வாழ்க்கை
அனைத்திந்திய வானொலியில் இசை நிகழ்ச்சிகளை செய்துள்ளார். வெளிநாடுகள் பலவற்றிலும் நிகழ்ச்சிகள் நடத்தியுள்ளார்.

### புதுமை நிகழ்ச்சிகள்
* திருவனந்தபுரம் வெங்கட்ராமன் (வீணை), லால்குடி ஜெயராமன் (வயலின்) இவர்களுடன் இணைந்து இவர் வழங்கிய *வேணு - வீணை - வயலின்* எனும் சேர்ந்திசை மிகுந்த வரவேற்பினைப் பெற்றது.
* தனது இளமைக்கால நண்பரான ஏ. கே. சி. நடராஜனுடன் (கிளாரினெட்) இணைந்து இசை நிகழ்ச்சிகள் நடத்தினார்.
* கே. வீ. நாராயணசுவாமியின் வாய்ப்பாட்டுக் கச்சேரிகளில் புல்லாங்குழல் வாசித்தார்.
* அரிபிரசாத் சௌராசியா, எம். எஸ். கோபாலகிருஷ்ணன், என். ராஜம், பண்டிட் விசுவமோகன் பட், மேண்டலின் உ. ஸ்ரீநிவாஸ் இவர்களுடன் இணைந்து ஜூகல்பந்திகளை நடத்தினார்.

## விருதுகள்
* சங்கீத கலாநிதி விருது, 1996; வழங்கியது: மியூசிக் அகாதெமி, சென்னை
* இசைப்பேரறிஞர் விருது, 1998. வழங்கியது: தமிழ் இசைச் சங்கம், சென்னை.
* பத்மஸ்ரீ விருது; வழங்கியது: இந்திய அரசாங்கம்
* சங்கீத கலாசிகாமணி விருது; 2007 வழங்கியது இந்தியன் ஃபைன் ஆர்ட்ஸ் சொசைட்டி
* சங்கீத ஆச்சார்யா விருது; வழங்கியது: வாசேர் கல்லூரி, ஐக்கிய அமெரிக்க நாடுகள்
* மதிப்புறு குடியுரிமை நிலை; வழங்கியுள்ளது: மேரிலன்ட், ஒகையோ, ஐக்கிய அமெரிக்க நாடுகள்
* மதிப்புறு முனைவர் பட்டம் (கலை); வழங்கியது: உலக பல்கலைக்கழகம், அரிசோனாhttp://groups.google.com/group/rec.music.indian.classical/browse_thread/thread/602e3a65eef3daef/046a6773671ff89c?lnk=st&q=%22world+university%22+arizona+ramani&rnum=1#046a6773671ff89c

## குடும்பம்
இவருக்கு 2 மகன்கள், 2 மகள்கள் என நான்கு குழந்தைகள். இவரின் மகன் தியாகராஜனும், பேரன் அதுல் குமாரும் புல்லாங்குழல் இசைக் கலைஞர்கள் ஆவர்.

## மறைவு
புற்றுநோய் காரணமாக உடல்நலம் பாதிக்கப்பட்டிருந்த ரமணி 9 அக்டோபர் 2015 அன்று காலமானார்.

## மேற்கோள்கள்


## வெளியிணைப்புகள்
* வேணு கானத்துக்கு விடை (1934 - 2015)
* ''Play it again, sir'' - எழுத்தாளர் ரூபா கோபாலின் அஞ்சலிக் கட்டுரை
* ''If the flute sings, it must be Ramani'' - ரமணி வழங்கிய செவ்வி

பகுப்பு:கருநாடக இசை புல்லாங்குழல் கலைஞர்கள்
பகுப்பு:சங்கீத சூடாமணி விருது பெற்றவர்கள்
பகுப்பு:பத்மசிறீ விருது பெற்ற தமிழர்கள்
பகுப்பு:சங்கீத கலாநிதி விருது பெற்றவர்கள்
பகுப்பு:இசைப்பேரறிஞர் விருது பெற்றவர்கள்
பகுப்பு:1934 பிறப்புகள்
பகுப்பு:2015 இறப்புகள்
பகுப்பு:கருநாடக இசைக் கலைஞர்கள்
பகுப்பு:சங்கீத கலாசிகாமணி விருது பெற்றவர்கள்
பகுப்பு:பத்மசிறீ விருது பெற்ற கலைத் துறையினர்
ரோஸ்தோவ் சண்டை (1941)

**ரோஸ்தோவ் சண்டை** (*Battle of Rostov*) என்பது இரண்டாம் உலகப் போரின் கிழக்குப் போர்முனையில் சோவியத் ஒன்றியம், நாசி ஜெர்மனி இடையே நடைபெற்ற ஒரு படை மோதல். நவம்பர் 1941 காலகட்டத்தில் நடைபெற்ற இச்சண்டை பர்பரோசா நடவடிக்கையின் பகுதியாகும். இம்மோதலில் 
சோவியத் படைகள் வென்றன.

கீவ் சண்டையில் கிட்டிய பெருவெற்றியைத் தொடர்ந்து தெற்கு உருசியாவில் டான் ஆற்றங்கரையோரமாக அமைந்திருந்த ரோஸ்தோவ் நகரத்தையும் அதன் சுற்றுப்புறங்களையும் கைப்பற்ற ஜெர்மானிய ஆர்மி குரூப் தெற்கு முயன்றது. இம்மோதலில் அச்சுக் கூட்டணியில் இடம்பெற்றிருந்த ருமேனியாவின் படைகளும் பங்கேற்றன. இப்பகுதியில் இருந்த சோவியத் படைகள் மூன்று மாதங்கள் (செப்டம்பர்-நவம்பர் 1941) ஜெர்மானிய படை முன்னேற்றத்தைத் தடுத்து நிறுத்தின. பின் எதிர்த் தாக்குதல் நடத்தி  ஜெர்மானியப் படைகளைப் பின்வாங்கச் செய்தன. பர்பரோசா நடவடிக்கையில் ஜெர்மானியப் படைகள் பெருமளவில் தோல்வியை சந்தித்து பின்வாங்க நேரிட்டது இதுவே முதல் முறையாகும்.

## குறிப்புகள்

## மேற்கோள்கள்
*Haupt, Werner, Army Group South: The Wehrmacht in Russia 1941-1945, Schiffer Military History, Atglen, 1998

பகுப்பு:கிழக்குப் போர்முனை (இரண்டாம் உலகப் போர்)
பகுப்பு:1941 நிகழ்வுகள்
வசந்தகுமார் (கவிஞர்)

**வசந்தகுமார்**, காசரகோடு மாவட்டத்தில் ஜூலை 2, 1950 அன்று பிறந்தார். இவர் நன்கறியப்பட்ட கன்னடக் கவிஞரும் எழுத்தாளரும் ஆவார். இவர் கவிதை, புதினம், கட்டுரை எனப் பல வடிவங்களில் கன்னட மொழியில் எழுதுபவர். இவரது *ஹட்டரொடனொண்டு*, *பயஸ்வினிய மதிலள்ளி* ஆகிய ஆக்கங்கள் புகழ்பெற்றவை.

பகுப்பு:கன்னடக் கவிஞர்கள்
பகுப்பு:1950 பிறப்புகள்
பகுப்பு:வாழும் மக்கள்
பகுப்பு:கன்னட எழுத்தாளர்கள்
நோக்கியா ஆஷா 308

நோக்கியா ஆஷா 308, 2012 ஆம் ஆண்டு அக்டோபர் மாதம் வெளியான தொடுதிரை வசதி கொண்ட கைபேசியாகும். நோக்கியாவின் தயாரிப்பான இது, நோக்கியா ஆஷா 305 கைபேசியின் அடுத்த பதிப்பு ஆகும்.

## மேற்கோள்கள்
http://www.gsmarena.com/nokia_asha_308-5010.php

பகுப்பு:நோக்கியா
பகுப்பு:நகர்பேசிகள்
டி. என். கிருஷ்ணன்

**டி. என். கிருஷ்ணன்** என்பவர் (பி: அக்டோபர் 6, 1928 - இ: அக்டோபர் 2, 2020) தென்னிந்தியாவைச் சேர்ந்த வயலின் இசைக் கலைஞர் ஆவார்.

## ஆரம்பகால வாழ்க்கை
பெற்றோர்: ஏ. நாராயண ஐயர், அம்மிணி அம்மாள். கேரள மாநிலம் திருப்புனித்துறையில் பிறந்த இவர், தனது தந்தையிடம் இசையைக் கற்கத் தொடங்கினார். பின்னர் ஆலப்புழா கே. பார்த்தசாரதியிடம் (அரியக்குடி இராமானுஜ ஐயங்காரின் மாணவர்) கற்றார். தொடர்ந்து அரியக்குடி இராமானுஜ ஐயங்காரின் நேரடி மாணவராக இசை பயின்றார்.
 
## தொழில் வாழ்க்கை
எட்டாவது வயதில் தனது முதல் மேடைக் கச்சேரியை செய்தார். இளம் வயதிலேயே புகழ்வாய்ந்த பாடகர்களான அரியக்குடி இராமானுஜ ஐயங்கார், முசிரி சுப்பிரமணிய ஐயர், ஆலத்தூர் சகோதரர்கள், செம்பை வைத்தியநாத பாகவதர், மகாராஜபுரம் விஸ்வநாத ஐயர் ஆகியோருக்கு பக்கவாத்தியமாக வயலின் வாசித்தார்.

சென்னை இசைக் கல்லூரியில் இசைப் பேராசிரியராகப் பணிபுரிந்தார். பின்னர் டெல்லி பல்கலைக்கழகத்தில் ‘இசை மற்றும் கலைகளுக்கான’ பள்ளியின் முதல்வராக பணியாற்றினார்.
 
2006ஆம் ஆண்டில் சங்கீத நாடக அகாதமியின் உறுப்பினர்களில் ஒருவராக நியமிக்கப்பட்டார். 
   
உலகின் பல நாடுகளுக்கும் இசைப் பயணம் செய்துள்ளார்.

இவரின் குறிப்பிடத்தக்க மாணவர்கள்:
*விஜி கிருஷ்ணன் (மகள்)
*ஸ்ரீராம் கிருஷ்ணன் (மகன்)
*சாருமதி ரகுராமன்

## விருதுகள்
* பத்மசிறீ விருது, 1973; வழங்கியது: இந்திய அரசாங்கம்
* சங்கீத நாடக அகாதமி விருது, 1974
* சங்கீத கலாநிதி விருது, 1980; வழங்கியது: மியூசிக் அகாதெமி, சென்னை
* பத்ம பூசண் விருது, 1992; வழங்கியது: இந்திய அரசாங்கம்
* சங்கீத கலாசிகாமணி விருது; 1999; வழங்கியது தி இந்தியன் ஃபைன் ஆர்ட்ஸ் சொசைட்டி
* இசைப்பேரறிஞர் விருது, 2010. வழங்கியது: தமிழ் இசைச் சங்கம், சென்னை.

## இறப்பு
டி. என். கிருஷ்ணன் 2020 ஆம் ஆண்டு அக்டோபர் மாதம் 2-ந் திகதி திங்கட்கிழமை உடல்நலக் குறைவால் சென்னையில் காலமானார். அவரது மறைவுக்கு இந்தியப் பிரதமர் மோதி இரங்கல் தெரிவித்திருந்தார்.

## மேற்கோள்கள்

## வெளியிணைப்புகள்
* ''T.N. Krishnan honoured''
* ''‘Learning has never stopped for me’'' - டி. என். கிருஷ்ணன் வழங்கிய செவ்வி

பகுப்பு:இந்திய வயலின் கலைஞர்கள்
பகுப்பு:சங்கீத நாடக அகாதமி விருது பெற்றவர்கள்
பகுப்பு:சங்கீத கலாநிதி விருது பெற்றவர்கள்
பகுப்பு:இசைப்பேரறிஞர் விருது பெற்றவர்கள்
பகுப்பு:1928 பிறப்புகள்
பகுப்பு:வாழும் மக்கள்
பகுப்பு:கருநாடக இசை வயலின் கலைஞர்கள்
பகுப்பு:சங்கீத கலாசிகாமணி விருது பெற்றவர்கள்
பகுப்பு:பத்மசிறீ விருது பெற்ற கருநாடக இசைக் கலைஞர்கள்
லூகர் கைத்துப்பாக்கி

**லூகர் கைத்துப்பாக்கி** (*Luger pistol*) என்பது ஜோர்ஜ் லுகர், மற்றும் கியுகோ போர்சாட் என்ற இரண்டு தலைசிறந்த செருமானிய வடிவமைப்பாளர்களால் உருவாக்கப்பட்ட அரைத் தானியங்கி 9மிமீ பிஸ்டல் வகை கைத்துப்பாக்கி.

பத்தொன்பதாம் நூற்றாண்டின் கடைசிப்பகுதியில் பலவிதமான மாறுதல்களுடன் இந்த கைத்துப்பாக்கியின் முந்தைய மாதிரி திருத்தி அமைக்கப்பட்டு 1908 ஆம் ஆண்டு 08 பிஸ்டல் என்ற பெயருடன் ஜெர்மானிய படைக்கு அறிமுகப்படுத்தப்பட்டது.

முதலாம் உலக போரின் முடிவில் கிட்டத்தட்ட 1.5 மில்லியன் 08 பிஸ்டல் கைத்துப்பாக்கிகள் தயாரிக்கப்பட்டன. இவைகளின் எளிய கையாளும் முறை மற்றும் நம்பகத்தன்மை காரணமாக நெதர்லாந்து, சுவீடன், பின்லாந்து, சுவிச்சர்லாந்து, ஸ்பெயின், போர்துக்கல், பிரேசில், லாட்வியா, துருக்கி, ஈரான் மற்றும் அமெரிக்கா போன்ற நாடுகளுக்கு ஏற்றுமதி செய்யப்பட்டது.

1930 முதல் ஒபர்ண்டோவ் (oberndorf) என்னும் இடத்தில் அமைந்துள்ள மௌசர் (mauser) என்னும் தொழிற்சாலையில் 08 பிஸ்டல்கள் தயாரிக்கப்பட்டன. ஆனி மாதம் 1942 உற்பத்தியை நிறுத்திக்கொண்டு தனது சேவையில் இருந்து ஓய்வு பெற்றது.

## மேற்கோள்கள்

பகுப்பு:சிறுகைத்துப்பாக்கிகள்
சைவ சமய நெறி (நூல்)

மறைஞான சம்பந்தர் 16 ஆம் நூற்றாண்டில் எழுதிய நூல்களில் ஒன்று **சைவ சமய நெறி**.  727 குறட்பா கொண்டது. மூன்று பகுதியாக உள்ளது.

முதலாவது பாயிரப் பகுதி. இதில் பெரியோர், உணவளிப்பார், நன்கொடையாளர் முதலானோரை வணக்குவது புதுமை.

இரண்டாவது ஆசாரியரது இலக்கணம் கூறும் பகுதி. இதில் நதிக்கரையில் பிறத்தல், நல்ல குலத்தில் பிறத்தல், மனக்குற்றம் இல்லாமை, தவக்கொடை  பெற்றிருத்தல் முதலானவை கூறப்பட்டுள்ளன. இவர் பெண்களுக்கும் தவக்கொடை உண்டு என்கிறார்.

மூன்றாவது மாணாக்கரது இலக்கணம் கூறும் பகுதி. ஆசாரியருக்குத் தொண்டு செய்தல், குளிருந்த நீரில் நீராடுதல், சிவ-சின்னங்கள் தரித்தல், பூசை செய்தல், வணங்கும் முறை முதலானவை இதில் கூறப்பட்டுள்ளன.

## கருவிநூல்
*மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, இரண்டாம் பாகம், பதிப்பு 2005
## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
பகுப்பு:சைவ சமய நூல்கள்
பதிபசுபாசப் பனுவல்

பதி பசு பாசம் என்பன சைவ சித்தாந்தக் கோட்பாடு. மறைஞான சம்பந்தர் 16 ஆம் நூற்றாண்டில் எழுதிய நூல்களில் ஒன்று **பதிபசுபாசப் பனுவல்**. 337 குறட்பா கொண்டது. இது சைவசித்தாந்த சாத்திரம். 7 இயல்கள் கொண்டது. பாயிரம், பிரமானம், பதி, பசு, பாசம், பொது, போதகம் என்பன அந்த இயல்கள். இந்த நூலில் சில பகுதிகள் சிதைந்துபோயின.

பாடல்கள் – எடுத்துக்காட்டு 

ஆகம் சடம்காண் அணு அறியாது இவ்விரண்டின்
யோகம் சிவனால் என்று ஓர்.

வேண்டுவார் இல்லை விலங்கு ஒருவன் கால் இலது
பூண்டுறில் பூண்பித்தான் உண்டு.

பூட்டுவித்தான் தாள் பணியப் போம் விலங்கு புன் குலம்பை
கூட்டுவித்தான் தாள் பணி போம் கூடு

சித்திரம் என்னச் சிலை என்னச் செத்திருப்பார்
வித்தகள் தாள் கட்டுள் விடார்.

## கருவிநூல்
*மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, இரண்டாம் பாகம், பதிப்பு 2005
## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
இந்திய தேசிய நூலகம்

**இந்திய தேசிய நூலகம் (National Library of India)** இந்தியாவின் மிகப்பெரிய நூலகம் ஆகும். இந்திய அரசின் சுற்றுலா மற்றும் பண்பாட்டுத் துறையால் பராமரிக்கப்படுகிறது. இந்நூலகம் கொல்கத்தாவில் 30 ஏக்கர் பரப்பளவில் அமைந்துள்ளது. தற்போது 22 இலட்சம் நூல்கள் இங்குள்ளன. இந்தியாவின் நான்கு சேகரிப்பு நூலகங்களில் இதுவும் ஒன்று. இந்தியாவைப் பற்றிய, இந்திய மொழிகளில் வெளியான அனைத்து நூல்களும் இங்குச் சேகரித்து வைக்கப்பட்டுள்ளன.

அனைத்து இந்திய மொழிகளில் மட்டுமன்றி, உலக மொழிகளில் எழுதப்பட்ட நூல்களும் இங்குள்ளன. இந்திய மொழிகளில் வங்காள மொழி, இந்தி, தமிழ் ஆகியன அதிக சேகரிப்புகளைக் கொண்டுள்ளன. உருசியம், அரபி, பிரெஞ்சு ஆகியன அதிக நூல்களைக் கொண்டுள்ள பிற நாட்டு மொழிகளாகும். இந்தியாவில் வெளியாகும் அனைத்து நாளிதழ்களும் இங்குச் சேகரிக்கப்படுகின்றன. தமிழின் அரிய சுவடிகளும் நூல்களும் இங்கு உள்ளன என்பது குறிப்பிடத்தக்கது. இங்கு இந்திய அரசு ஆவணங்களும் ஐக்கிய நாடுகள் சபையின் ஆவணங்களும்  சேமிக்கப்படுவதோடு மட்டுமல்லாமல் அறிவியல், தொழில்நுட்பம் தொடர்பான பல நூல்கள்  சேமிக்கப்பட்டுள்ளன.

## மேற்கோள்கள்

## வெளியிணைப்புகள்

*National Library of India

பகுப்பு:தேசிய நூலகங்கள்
பகுப்பு:கொல்கத்தா
பகுப்பு:தமிழ்ச் சேகரிப்புகள் கொண்ட நூலகங்கள்
பகுப்பு:தமிழ்ச் சுவடிக் காப்பகங்கள்
பகுப்பு:இந்திய நூலகங்கள்
வருத்தமற உய்யும் வழி (நூல்)

தி௫க்கயிலாய பரம்பரை வேளாக்குறிச்சி ஆதீன சீடர் மறைஞான சம்பந்தர் 16 ஆம் நூற்றாண்டில் எழுதிய நூல்களில் ஒன்று  **வருத்தமற உய்யும் வழி**. 17 குறள் வெண்பாக்களால் ஆனது. சிவபூசை செய்தால், ஐந்தெழுத்தைச் சொன்னால் வருத்தமின்றிச் சிவபுரத்தில் இன்புறலாம் எனக் கூறுகிறது. 

இதில் உள்ள பாடல்களில் ஒன்று – எடுத்துக்காட்டு  

நின்றும் இருந்தும் கிடந்தும் நடந்தும் நினை
என்றும் சிவன் தாள் இணை.

## கருவிநூல்
*மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, இரண்டாம் பாகம், பதிப்பு 2005
## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
முத்திநிலை (நூல்)

தி௫க்கயிலாய பரம்பரை வேளாக்குறிச்சி ஆதீன சீடர் மறைஞான சம்பந்தர் 16ஆம் நூற்றாண்டில் எழுதிய நூல் **முத்திநிலை**. இதில் முத்தி பற்றிய ஆன்மானந்த வாதம் மறுக்கப்பட்டுள்ளது. நூலில் 19 வெண்பாக்கள் உள்ளன.

நூலின் முதல் பாடல் – எடுத்துக்காட்டு 

:சிவசத்தியைத் திளைப்பர் சீவன் முத்தர் என்றும்
:அவசத்தி மாயாது அகம் என் – சிவசத்தி
:தன்னைக் கண்டு இங்கு அருளால் சச்சிதானந்தம் எனும்
:மன்னைத் திளைத்து வாழ்வார்.
சிவசத்தியைக் கண்டு திளைப்பதுதான் சீவன் முத்தி. 
## கருவிநூல்
*மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, இரண்டாம் பாகம், பதிப்பு 2005
## அடிக்குறிப்பு

பகுப்பு:16 ஆம் நூற்றாண்டுத் தமிழ் நூல்கள்
பரமோபதேசம் (நூல்)

தி௫க்கயிலாய பரம்பரை வேளாக்குறிச்சி ஆதீன சீடர் மறைஞான சம்பந்தர் 16 ஆம் நூற்றாண்டில் எழுதிய நூல் **பரமோபதேசம்**. இதில் 41 குறள் வெண்பாக்கள் உள்ளன.

இதில் திருமந்திரம், தேவாரம், திருவிசைப்பா, அருள்நந்தி முதலான நூல்களிலுள்ள தொடர்கள் பயின்றுவருகின்றன. 

## கருவிநூல்
*மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, இரண்டாம் பாகம், பதிப்பு 2005

பகுப்பு:16 ஆம் நூற்றாண்டுத் தமிழ் நூல்கள்
ஏர் வெனிசுவேலா

**ஏர் வெனிசுவேலா** (*Air Venezuela*), 2001 ஆம் ஆண்டு நிறுவப்பட்ட வானூர்தி நிறுவனம். பல்வேறு பங்குதாரர்களைக் கொண்ட இதை, வில்லியம் என்றி மெதினா என்னும் வெனிசுவேலா நாட்டுப் பொறியியலாளர் நிறுவினார். ஸ்பெயின், போர்த்துகல், ஜெர்மனி, பிரான்சு, இத்தாலி, நெதர்லாந்து ஆகிய நாடுகளுக்கு வானூர்திகளை இயக்குகிறது. இதன் தலைமையகம், வெனிசுவேலாவில் அமைந்துள்ளது.

பகுப்பு:விமானசேவை நிறுவனங்கள்
பகுப்பு:வெனிசுவேலா
ஆஃப்டன் இசுமித்து

**ஆஃப்டன் இசுமித்து** (Afton Smith), ஓர் அமெரிக்கத் திரைப்பட நடிகையும், எழுத்தாளரும் ஆவார். இவர் நியூ யார்க்கில் பிறந்தார். ஜார்ஜ் ஆப் த ஜங்கிள், எ ரீசன் டொ பிலிவ், லெஸ் தன் சீரோ ஆகிய திரைப்படங்களில் நடித்துள்ளார். இவர் ஹாலிவுட் பிக்ஸ் த கிலாசிக்ஸ் என்ற நூலையும் எழுதியுள்ளார்.

## வெளியிணைப்புகள்
*இணைய திரைப்படத் தரவுதளம் (ஆங்கிலத்தில்)

பகுப்பு:1967 பிறப்புகள்
பகுப்பு:அமெரிக்க எழுத்தாளர்கள்
பகுப்பு:அமெரிக்க நாடக நடிகர்கள்
பகுப்பு:வாழும் மக்கள்
காந்திநகர்

**காந்திநகர்** (Gandhinagar,  ) மேற்கு இந்திய  மாநிலம் குசராத்தின் தலைநகரம் ஆகும்.  காந்திநகர் அகமதாபாத்திற்கு வடக்கே ஏறத்தாழ 23&nbsp;கி.மீ. தொலைவில் உள்ளது.  இது குசராத் மாநிலத்தின் புதிய தலைநகராகத் திட்டமிட்டுக் கட்டமைக்கப்பட்டது.

நடுவில் அமைந்துள்ள அரசு வளாகங்களைச் சுற்றிலும் முப்பது செக்டர்களாக பிரிக்கப்பட்டுள்ளது. ஒவ்வொரு செக்டரிலும் அதற்கெனத் தனியான வணிக வளாகம், சமூக மையம், துவக்கப் பள்ளி, சுகாதார மையம், அரசு மற்றும் தனியார் குடியிருப்புகளை கொண்டுள்ளது. பல பூங்காக்கள், சோலைகள் மற்றும் மனமகிழ் மையங்கள் அமைக்க இடம் வரையறுக்கப்பட்டுள்ளது. நகரத்தை ஓர் பசுமைப் பூங்காவாக மாற்றிட திட்டமிடப்பட்டுள்ளது.
## சான்றுகோள்கள்

## வெளி இணைப்புகள்

* Gandhinagar Urban Development Authority 
* Gandhinagar District Megistrate 
* Gandhinagar Municipal Corporation 

பகுப்பு:இந்திய மாநிலங்களின் தலைநகரங்கள்
பகுப்பு:குசராத்திலுள்ள மாநகரங்கள்
பகுப்பு:காந்திநகர் மாவட்டம்
ஏர் குவரானி

**ஏர் குவரானி**, தென்னமெரிக்காவில் வானூர்தி சேவைகளை வழங்கும் நிறுவனம். 2011 ஆம் ஆண்டில் தொடங்கப்பட்ட இதன் தலைமையகம் பராகுவே நாட்டில் அமைந்துள்ளது. தற்போது பராகுவே, பிரசில், பொலிவியா, அர்ஜெண்டினா, சிலி, உருகுவே, பெரு ஆகிய நாடுகளுக்கு வானூர்தி சேவைகளை வழங்குகிறது.

பகுப்பு:விமானசேவை நிறுவனங்கள்
பகுப்பு:பராகுவே
ஏம்ஸ் அறை

ஓர் குறிப்பிட்ட இடத்திலிருந்து கண்களின் மூலமோ அல்லது நிழற்பக் கருவி மூலமோ அவதானிக்கும் போது சமமான திணிவு மற்றும் நீள அகலமுடைய பொருளொன்று ஒரு மூலையில் சிறிதாகவும் ஒரு மூலையில் பெரிதாகவும் காட்டும் அறையே **ஏம்ஸ் அறை** (*Ames Room*) எனப்படும். இது ஒரு ஒளியியற்கண் மாயம் ஆகும். இவ்வறை சிறிய மற்றும் பெரிய பொருட்களையும் ஒரே அளவுடையதாகக் காட்டும் மாயத்தோற்றமுடையது. இதனை அடல்பேர்ட் ஏம்ஸ் (இளையவர்) என்பவர் 1934இல் கண்டுபிடித்து அதற்கு அடுத்த ஆண்டில் உருவாக்கினார்.

இதனைப் பார்க்கும் போது ஒரு சாதாரண சதுர அறை போலத் தென்படும். எனினும் இது உண்மையில் சரிவக உருவமுடையது. இதனால் ஒரு மூலையில் உள்ள நபர் பூதாகாரமாகவும் இன்னொரு மூலையில் உள்ளவர் குள்ளமாகவும் தென்படுவார். அந்நபரைத் தவிர அவ்வறையின் ஏனைய அனைத்து பொருட்களும் வெளியிலிருந்து அவதானிப்போருக்கு  சாதாரணமாகவே தென்படும். உண்மையில் அவை அனைத்தும் ஒரே அளவுடையவை அல்ல. இவ்வாறான மாயத்தோற்றத்தை உருவாக்கும் வித்தத்தில் இவ்வறை உருவாக்கப்படும்.

thumb|ஏம்ஸ் அறை

## மேற்கோள்கள்

பகுப்பு:ஒளியியல்
அடியோடாடோ பொனாசி

**அடியோடாடோ பொனாசி** (Adeodato_Bonasi) ஓர் இத்தாலிய அரசியல்வாதி ஆவார். தொழில் முறையில் சட்டப் பேராசிரியராக இருந்தாலும், நீதி அமைச்சராகவும், சட்டசபைத் தலைவராகவும் பதவி வகித்துள்ளார். இவர் 1918,1919 ஆம் ஆண்டுகளில் இத்தாலிய மேலவையின் தலைவராகப் பணியாற்றினர்.
## மேற்கோள்கள்

பகுப்பு:அரசியல்வாதிகள்
பகுப்பு:1838 பிறப்புகள்
பகுப்பு:1920 இறப்புகள்
நினைவகச் சுத்திகரிப்பு

நினைவகச் சுத்திகரிப்பு (Garbage Collection) என்பது நினைவக மேலாண்மையின் (Memory Management) முக்கியமானப் பணியாகும். ஜோன் மெக்கார்த்தி என்பவரால் இத்தொழில்நுட்பம் 1959ஆம் ஆண்டு கண்டுபிடிக்கப்பட்டது. நினைவகத்தில் (Memory) ஒரு நிரலுக்காக (Programme) ஒதுக்கப்பட்ட இடத்தில் நிரல் பயன்படுத்தி முடித்த அல்லது நிரலால் எட்டமுடியாத தரவுகளின் (Data) இடத்தைக் கண்டுகொண்டு, அவற்றை நிரலிடத்திருந்து பெற்றுக்கொள்வது நினைவகச் சுத்திகரிப்பு ஆகும்.
சில நிரலாக்க மொழிகளில் நினைவகச் சுத்திகரிப்பென்பது மொழியின் சிறப்பம்சங்களுள் ஒன்று (உதா: ஜாவா). சி,சி++ போன்ற மொழிகளில் நிரலரே (Programmer) நினைவகத்தைச் சுத்திகரிக்கும் பணியை மேற்கொள்ளவேண்டும். அடா, மாடுலா-3 மற்றும் சி++/சிஎல்ஐ போன்ற மொழிகளில் நினைவகச் சுத்திகரிப்பு அம்சமும் உள்ளது மற்றும் நிரலரே நினைவகத்தைச் சுத்திகரிக்க வழியும் உள்ளது.

## பணிகள்
# நிரல் பயன்படுத்தி முடித்த மற்றும் எதிர் காலத்தில் நிரலால் எட்டமுடியாத தரவுகளின் (Data) இடத்தைக் கண்டுகொள்ளுதல்.
# அத்தகைய தரவுகள் பயன்படுத்திய மற்றும் அவற்றுக்கு ஒதுக்கப்பட்ட வளங்களைப் பறிமுதல் செய்தல்.
இவை நினைவகச் சுத்திகரிப்பின் முக்கிய பணிகளாகும்.

### நன்மைகள்
இவ்வம்சம் நிரலரை நினைவகச் சுத்திகரிப்பின் கடுமையானப் பணிகளிலிருந்து விடுவிக்கிறது. இதன் மூலம் நிரலில் ஏற்படும் பல பிழைகள் தவிர்க்கப்படுகின்றன. உதாரணத்திற்கு

* தொங்கும் குறிப்பான்கள் - பறிமுதல் செய்யப்பட்ட நினைவக இடத்தைக் குறிக்கும் குறிப்பான்களால் ஒதுக்கப்படாத நினைவக இடத்தை பயன்படுத்த நேரும். இதனால் இயக்குதளம் நிரலை இயக்குவதை நிறுத்தலாம் அல்லது வேறு ஏதேனும் எதிர்பாராத விளைவுகள் ஏற்படக்கூடும்.
* ஏற்கனவே சுத்திகரிக்கப்பட்ட இடங்கள் சுத்திகரிக்கப்பட நேரலாம்.

நிரலின் பாதுகாப்பிற்கு ஆபத்து விளைவிக்கும் பிழைகளும் தவிர்க்கப்படுகின்றன.

பகுப்பு:கணினி அறிவியல்
மனோதர்மம் (கருநாடக இசை)

**மனோதர்மம்** எனும் சொல், கருநாடக இசைத் துறையில் வழங்கப்பெறுவதாகும். ஒரு இசைக் கலைஞர், கச்சேரி நடந்துகொண்டிருக்கும்போது தனது படைப்புத்திறனை முன்னேற்பாடின்றி வெளிப்படுமாறு செய்தல் (improvisation) *மனோதர்மம்* என்றழைக்கப்படுகிறது. இந்த மனோதர்மம், இசையிலக்கணத்திற்கு (இராகம் மற்றும் தாளம்) உட்பட்டு இருக்கவேண்டும் என்பதும் குறிப்பிடத்தக்கது.

## விளக்கம்
'மனோதர்மா' எனும் சமசுகிருத சொல், 'மன ஒழுங்கமைவு' (order of the mind) எனப் பொருள்படும். இதனையே 'மனோதர்மம்' என தமிழில் குறிப்பிடுகிறார்கள்.

மனோதர்மத்தின் முக்கிய மூலகங்களாக நிரவல், கல்பனா சுவரம், இராக ஆலாபனை மற்றும் தனி ஆவர்த்தனம் உள்ளன. இராகம்-தானம்-பல்லவி எனும் இசைவடிவம், மனோதர்மத்தின் வெளிப்பாடாகும்.

## வரலாறு
பழங்காலத்து கருநாடக இசைக் கலைஞர்கள், அவர்கள் எந்த இசைவடிவில் சிறந்து விளங்கினார்களோ அப்பெயரை அடைமொழியாகக்கொண்டு அழைக்கப்பட்டனர். உதாரணமாக **'பல்லவி**' சேச ஐயர், **'அதான**' அப்பையா, **'தோடி**' சீதாராமையா போன்றோரைக் குறிப்பிடலாம். இவர்களில் சீதாராமையா, எட்டு முழு தினங்களுக்கு தொடர்ந்து தோடி இராகத்தைப் பாடியதாகச் சொல்லப்படுவதுண்டு.    
 
## உசாத்துணை
* 'Manodharma mysteries' எனும் தலைப்பில் 'த இந்து' ஆங்கில நாளிதழில் (திசம்பர் 19, 2012) எழுதப்பட்ட ஒரு கட்டுரை.

## வெளியிணைப்புகள்
* 
* TM Krishna: Manodharma - A Lec-Dem Part One - டி. எம். கிருஷ்ணாவின் விளக்க உரைக் காணொலி (முதல் பகுதி) 
* TM Krishna: Manodharma - A Lec-Dem Part Two - டி. எம். கிருஷ்ணாவின் விளக்க உரைக் காணொலி (இரண்டாம் பகுதி) 
* TM Krishna: Manodharma - A Lec-Dem Part Three - டி. எம். கிருஷ்ணாவின் விளக்க உரைக் காணொலி (மூன்றாம் பகுதி)

பகுப்பு:கருநாடக இசை
வணிக ஆவணம்

thumb|350px|வலது|வணிக ஆவணம்
**வணிக ஆவணம்** (Commercial Paper) என்பது உறுதிச்சீட்டு வடிவில் அளிக்கப்படும் ஈடுபெறாத பணச்சந்தை முறை ஆவணம் ஆகும். பெருமளவில் கடனுதவி பெறும் கூட்டு நிறுவன வணிகர்களுக்குக் குறுகிய காலக் கடன்பெறும் வாய்ப்புகளைப் பல்வகைப்படுத்தல், முதலீட்டாளர்களுக்கு ஒரு கூடுதல் செயற்கருவியை அளித்தல் ஆகிய நோக்கங்களுக்காக இது அறிமுகப்படுத்தப்பட்டது. அதன்படி முதன்மை வணிகர்கள் மற்றும் அவர்களைச் சார்ந்த வணிகர்கள் வணிகச் செயல்பாட்டுக்கு ஏதுவாக குறுகிய காலக்கடன் தேவைகளைச் சரிக்கட்டும் பொருட்டு வணிக ஆவணம் வழங்கிடும் அனுமதி அவர்களுக்குக் கொடுக்கப்பட்டது. ஒன்றிணைந்த நிறுவனங்கள், முதன்மை வணிகர்கள் மற்றும் அகில இந்திய நிதியுதவி நிறுவனங்கள் வணிக ஆவணம் வழங்கலாம்.

## நிபந்தனைகள்
கீழ்க்கண்ட நிபந்தனைகளுக்கு உட்பட்டே வணிக ஆவணம் வழங்க முடியும்:
* கடைசியாகத் தணிக்கை செய்யப்பட்டு வெளியான, குழுமத்தின் ஐந்தொகை ஏட்டில் குழுமத்தின் 
திட்பமான நிகர மதிப்பு நான்கு கோடிக்குக் குறையாமல் இருக்க வேண்டும்.

* வங்கிகள்/அகில இந்திய நிதி நிறுவனங்கள் கம்பெனிக்கு செயல் மூலதனம் அளித்திருக்க வேண்டும்.

* நிதியுதவி செய்யும் வங்கிகள்/நிறுவனங்கள் குழுமங்களின் கடன் கணக்கை தகுநிலைச் சொத்து என வகைப்படுத்தியிருக்க வேண்டும்.
 
## மேற்கோள்கள்

## வெளி இணைப்புகள்
*  Know Everything About CP
*  Characteristics of Commercial Paper 

பகுப்பு:வணிக ஆவணங்கள்
மேக் இயங்குதளம்

**மேக் இயங்குதளம்(MacOS** )( /ˌ M AE கே oʊ ɛ ங்கள் / ;  முன்பு **மேக்&nbsp;ஓ.எஸ்&nbsp;எக்ஸ்** மற்றும் பின்னர் **ஓ.எஸ்&nbsp;எக்ஸ்** ) என்பது 2001 ஆம் ஆண்டு முதல் ஆப்பிள் இன்க் உருவாக்கி விற்பனை செய்யும் இயங்குதளம் ஆகும். இது ஆப்பிளின் மேக் கணினிகளுக்கான முதன்மை இயங்குதளம். டெஸ்க்டாப், லேப்டாப் மற்றும் ஹோம் கம்ப்யூட்டர்களின் சந்தையில்,   மைக்ரோசாப்ட் விண்டோஸுக்குப் பிறகு இது மிகவும் பரவலாகப் பயன்படுத்தப்படும் இரண்டாவது டெஸ்க்டாப் இயங்குதளம் ஆகும் .  

மேக்கோஸ் என்பது மேகிண்டோஷ் இயங்குதளத்தில் இரண்டாவது பெரிய தொடராகும். முதலாவது 1984 ஆம் ஆண்டில் அறிமுகப்படுத்தப்பட்ட கிளாசிக் மேக் ஓஎஸ் என்று அழைக்கப்படுகிறது. இதன் இறுதி வெளியீடு 1999 இல் மேக் ஓஎஸ் 9 ஆகும். முதல் டெஸ்க்டாப் பதிப்பு, மேக் ஓஎஸ் எக்ஸ் 10.0, மார்ச் 2001 இல் வெளியிடப்பட்டது.அதன் முதல் புதுப்பிப்பு 10.1 , அந்த ஆண்டின் பிற்பகுதியில் வந்தது. இதற்குப் பிறகு, ஆப்பிள் அதன் வெளியீடுகளுக்கு பெரும் பூனைகளின் பெயரில் பெயரிடத் தொடங்கியது, இது OS X 10.8 மவுண்டன் லயன் வரை நீடித்தது. OS X 10.9 மேவரிக்ஸ் முதல், கலிபோர்னியாவில் உள்ள இடங்களின் பெயர்களை பயன்படுத்தியது.  ஆப்பிள் பெயரை "ஓஎஸ் எக்ஸ்" என்று ஏற்றுக்கொண்டு, 2012 இல் சுருக்கப்பட்டது .பின்னர் "MacOS" என2016 இல் மாற்றப்பட்டது . . சமீபத்திய வெளியீடு மேகோஸ் கேடலினா, இது அக்டோபர் 2019 இல்  வெளியிடப்பட்டது.
பகுப்பு:Webarchive template wayback links
துன்ப அலைகள்

**துன்ப அலைகள்** வடமொழியில் **துக்கத்திரயங்கள்** எனப்படும். மக்களின் துன்ப அலைகளை மூன்று கோணங்களில் பார்ப்பது வழக்கம் என்பதை மறைஞான தேசிகர் சிவதருமோத்தர உரை என்னும் நூலில் மூன்று மேற்கோள் பாடல்களால் சுட்டுகிறார். 

பிறவி, சூழல், உயிரினம் என்னும் மும்முனைத் தாக்கங்கள் அவை. இவற்றை முறையே ஆதி-தைவிகம், ஆதி-பவுதிகம், ஆதியாத்மிகம் என்று வடநூலார் குறிப்பிடுகின்றனர். இவை எவை என்பதை விளக்கும் பாடல்கள்: 

1 பிறவியில் வரும் ஆதி-தைவிகம்
:கருவில் துயர் செனிக்குங்காலை துயர் மெய்
:திரை நரை மூப்பில் திளைத்துச் செத்து – நரகத்தின்
:ஆழும் துயர் புவியை ஆள் இன்பு ஆதி எலாம்
:ஊழ் உதவு தைவிகம் என்று ஓர்.
2 சூழலால் வரும் ஆதி-பவுதிகம்
:பனியால் இடியால் படர் வாடையினால்
:துனி தென்றலினாம் சுகமும் – தனை அணைய
:நீரின் ஆம் இன்பு இன்னலும் நெருப்பின் ஆம் துயரின்
:போரில் பவுதிகம் ஆகும்.
3 உயிரினங்களால் வரும் ஆதியாத்மியம்
:தன்னால் பிறரால் தனக்கு வரும் தீங்கு நலம்
:இன்னா விலங்கு அரவம் தேள் எறும்பு – செல் முதல் நீர்
:அட்டை அலவன் முதலை மீன் அரவம் ஆதியின் ஆம்
:கட்டம் இங்கு ஆத்மிகமே காண் 

## கருவிநூல்
*மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, மூன்றாம் பாகம், பதிப்பு 2005
## அடிக்குறிப்பு

பகுப்பு:சமயக் கருத்துருக்கள்
தேசிய மின்னணு பணப் பரிவர்த்தனை

**தேசிய மின்னணு பணப் பரிவர்த்தனை** அல்லது **தேசிய மின்னணு பணப் பரிமாற்றம்** (NEFT-National  Electronic Fund Ttransfer) என்பது தேசிய அளவில் தனிநபர், நிறுவன அமைப்புகள், குழுமங்கள் ஆகியோர் ஏதாவது ஒரு வங்கியின் கிளையிலிருந்து மற்றொரு வங்கியிலுள்ள தனிநபர் அல்லது நிறுவன அமைப்பு அல்லது குழுமங்களின் கணக்கிற்கு மின்னணு முறையில் பணத்தை அனுப்பிட உதவிடும் முறை ஆகும். ஒரு வங்கி இந்த முறையிலுள்ள நிதிமாற்றத்தில் பங்கேற்க வேண்டுமாயின், அவ்வங்கி அல்லது அவ்வங்கிக்கிளை கணினி வலைத்தள இணைப்பினை ஏற்கும் வசதியுடையதாக இருக்கவேண்டும்.

## பணம் பெறுநர்
ஒரு வங்கிக்கிளையில் கணக்கு வைத்துள்ள தனிநபர்கள், நிறுவன அமைப்புகள், குழுமங்கள் தேசிய மின்னணு பணப் பரிவர்த்தனை முறையை பயன்படுத்திப் பணம் பெறலாம். ஆகவே பணத்தைப் பெறுபவர் (பயனாளி) தேசிய மின்னணு பணப் பரிவர்த்தனை இணைப்பில் உள்ள வங்கிக்கிளையில் கணக்கு வைத்திருப்பது அவசியமாகும்.
 
## பணம் அனுப்புநர்
வங்கிக்கிளையில் கணக்கு வைத்துள்ள தனிநபர்கள், நிறுவன அமைப்புகள், குழுமங்கள் இம்முறையை பயன்படுத்தி பணம் அனுப்பலாம்.  

வங்கிக்கணக்கு இல்லாதவர்கள் கூட தேசிய மின்னணு பணப் பரிவர்த்தனை இணைப்பிலுள்ள வங்கிக்கிளையில் நுழைந்து அதன் மூலம் தேசிய மின்னணு பணப் பரிவர்த்தனை முறையை பயன்படுத்தி பணம் அனுப்பலாம்.  

இத்தகு வாடிக்கையாளர் பணத்தை வங்கியில் செலுத்த வசதியாக தனியானதொரு பரிவர்த்தனைக் குறியீட்டு எண் (50) இம்முறையில் வழங்கப்பட்டுள்ளது.   இத்தகு வாடிக்கையாளர்கள் தங்களின் தகவல்களை (முகவரி, தொலைபேசி எண் முதலியன) தரவேண்டும்.  இதனால், வங்கிக்கணக்கு ஏதுமின்றி பணம் செலுத்துபவர் பணமாற்ற பரிவர்த்தனையைச் செய்திட முடியும்.

## மேற்கோள்களும் குறிப்புகளும்

பகுப்பு:வங்கியியல்
பகுப்பு:இந்தியாவில் வங்கியியல்
வீட்டுநெறி

**வீட்டுநெறி** என்பது **வீடுபேறு** அடையும் நெறி. இது சமயம் கூறும் நெறி. சமயம் சாராத் தமிழ்நெறியில் **‘வீடு’** பற்றிய கருத்து இல்லை. அறநெறி கூறும் திருக்குறள் அறம், பொருள், இன்பம் எனவும், வாழ்நெறி கூறும் தொல்காப்பியம் இன்பம், பொருன், அறம் எனவும் வாழ்வியலைக் காட்டுகின்றன. மேலுலகம் , அளறு  வானுறையும் தெய்வம் , துறக்கம்  போன்ற கருத்துக்கள் தமிழரிடம் இருந்தன. என்றாலும் மேலுலகம், கீழுலகம் இத்தகையது என்று தமிழ்நூல்கள் விளக்கவில்லை. எனவே வீட்டுநெறியைத் தமிழில் கூறலாமா என்னும் வினா 16 ஆம் நூற்றாண்டில் எழுப்பப்பட்டுள்ளது.

உடம்பை விட்ட உயிர் வாழும் இடம் சமயநெறியில் ‘வீடு’ எனப்படும். இது சிந்தையும் மொழியும் செல்லா நிலையினது. எனவே கண்டாரும், காண்பாரும் இல்லை. எனவே இதுபற்றிக் கூறலாமா என்னும் வினா சரியானதே.

மறைஞான தேசிகர் எழுதிய சிவதருமோத்தர உரை என்னும் நூலில் தமிழில் வீட்டுநெறி கூறலாமா என்னும் வினா எழுப்பப்பட்டு விடை சொல்லப்படுகிறது.

ஆளுடைய பிள்ளையார் இயற்றிய திருவுந்தியாரில் வீட்டுநெறி கூறப்பட்டுள்ளது. எனவே தமிழில் கூறலாம் என்று இந்த உரைநூல் குறிப்பிடுகிறது.

## கருவிநூல்
*மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, மூன்றாம் பாகம், பதிப்பு 2005
## அடிக்குறிப்பு

பகுப்பு:சமயக் கருத்துருக்கள்
சிவதருமோத்தர உரை

**சிவதருமோத்தர உரை** என்னும் உரைநூல் தி௫க்கயிலாய பரம்பரை வேளாக்குறிச்சி ஆதீன சீடர் 16 ஆம் நூற்றாண்டில் மறைஞான தேசிகரால் எழுதப்பட்டது.  சிவதருமோத்தரம் என்னும் நூல் மறைஞான சம்பந்தர் என்னும் சைவப் பெரியாரால் 16 ஆம் நூற்றாண்டில் எழுதப்பட்ட நூல்களில் ஒன்று. அகத்தியர் வினாக்களுக்கு முருகக்கடவுள் சொல்லும் விடைகளைக் கூறுவது இந்த நூல். சிவதருமோத்தர உரையானது, தனது ஆசாரியர் நூலுக்கு மாணாக்கரால் எழுதப்பட்ட உரை.

இது உரைநூல் என்றாலும் இதில் மேற்கோளாகத் தரப்பட்டுள்ள பாடல்கள் பல தொகைக்குறிப்புகளுக்கு விளக்கம் தருவனவாக உள்ளன.

*அட்டாங்க சித்தி மேற்கோள் பாடல்.
*மறையோர் தேஎத்து மன்றல் எட்டுக்கு மேற்கோள் பாடல்
*துக்கத்திரயங்கள் யாவை என விளக்கும் மேற்கோள் பாடல்
*தமிழில் வீட்டுநெறி சொல்லலாமா என்பதை விளக்கும் பாடல்

## கருவிநூல்
*மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, மூன்றாம் பாகம், பதிப்பு 2005

பகுப்பு:16 ஆம் நூற்றாண்டுத் தமிழ் நூல்கள்
பகுப்பு:சைவ சமய நூல்கள்
பகுப்பு:தமிழ் உரை நூல்கள்
ஆசிய கணக்குத் தீர்வக ஒன்றியம்

**ஆசிய கணக்குத் தீர்வக ஒன்றியம் (ACU)** என்பது பிராந்திய ஒத்துழைப்பை ஊக்குவிக்கும் நோக்கில் ஆசியா மற்றும் பசிபிக் பகுதிக்கான பொருளாதார, சமூக ஆணைக் குழுவின் (ESCAP) முன்முயற்சியால் 1974 டிசம்பர் 9 அன்று ஈரானில் உள்ள டெஹ்ரானில் அமைக்கப்பட்ட ஆசிய ஒன்றியம் ஆகும். சாதாரணமாக அந்நியச் செலாவணி பரிமாற்றங்களில் கடைப்பிடிக்கப்படும் அதேமுறையில் அங்கீகரிக்கப்பட்ட வணிக வங்கிகள் வகை ஒன்றின் அனைத்து பரிமாற்றங்களும் ஆசிய கணக்குத் தீர்வு ஒன்றியத்தினால் கையாளப்படுகின்றன.
## நோக்கம்
* பங்குபெறும் நாடுகளுக்கு இடையே வர்த்தகத்தை ஊக்குவித்தல்
* அந்நியச் செலாவணி இருப்புகளையும் மாற்றுக்கட்டணங்களையும் சிக்கனமாக பயன்படுத்தல்
* பரஸ்பர அடிப்படையில் பரிவர்த்தனைகளை ஏற்படுத்த ஒரு தீர்வு காணுதல்

ஆகியன இவ்வொன்றியத்தின் முக்கிய நோக்கங்களாகும்.

## உறுப்பினர்கள்
ஈரான், இந்தியா, பங்களாதேஷ், பூட்டான், நேப்பாளம், பாகிஸ்தான், இலங்கை, மியான்மார் மற்றும் மாலத்தீவுகள் ஆகிய நாடுகளின் மத்திய வங்கிகளும், பணம் சார் ஆணையுரிமங்களும் ஆசிய கணக்குத் தீர்வு ஒன்றியத்தின் உறுப்பினர்கள் ஆவர்.

## தீர்வுக்குரிய அடிப்படை பண அலகு
ஆசிய பண அலகு என்பது ஆசிய கணக்குத் தீர்வு ஒன்றியத்தின் கணக்குக்குரிய பொது அலகாகும். அது ஏசீயூ டாலர் மற்றும் ஏசீயூ யூரோ என்ற மதிப்பிலக்கங்களில் ஒரு அமெரிக்க டாலருக்கும், ஒரு யூரோவுக்கும்  முறையே ஈடானதாகும். பணம் செலுத்தும் அனைத்துச் செயல்முறைகளிலும், ஆசிய பண அலகே இலக்க மதிப்பாகக் குறிப்பிடப்பட வேண்டும். அத்தகைய செயல் முறைகளின் தீர்வுகள் அங்கீகரிக்கப்பட்ட முகவர்களால், ஏசீயூ டாலர் (ACU dollar) கணக்குகளின் வழிச் செயல்பாடுகளால் முடிவு செய்யப்படலாம்.

## மேற்கோள்களும் குறிப்புகளும்

## வெளியிணைப்புகள்
* ஆசிய கணக்குத் தீர்வு ஒன்றியத்தின் அதிகாரப்பூர்வ இணைய தளம்
* இந்திய ரிசர்வு வங்கியின் அதிகாரப்பூர்வ இணைய தளம்
*  மியன்மர் மத்திய வங்கியின் அதிகாரப்பூர்வ இணைய தளம்

பகுப்பு:அமைப்புகள்
கரீம் கனி

**கரீம் கனி** இந்திய வமிசாவளியைச் சேர்ந்த ஒரு தென்கிழக்காசிய அரசியல்வாதி. இரண்டாம் உலகப் போருக்கு முன்னர் இவர் மியான்மரில் பா மௌ என்பவரின் கீழ் பாராளுமன்றச் செயலாளராக இருந்தார். இரண்டாம் உலகப் போர்க் காலத்தில், சுபாஷ் சந்திர போஸினால் மலாயாவில் நிறுவப்பட்ட ஆசாத் ஹிந்த் அரசின் அரசுத்துறை அமைச்சராக ஆனார். இவரே "முஸ்லிம் பதிப்பு இல்லம்" என்பதன் முகாமையாளரும், மலாயாவிலிருந்து வெளிவந்த தமிழ் நாளிதழான மலாயா நண்பன் என்பதன் ஆசிரியரும், "டோன்" என்னும் நாளிதழின் மலாயு மொழிப் பதிப்பான *சினாரான்* என்பதன் ஆசிரியரும் ஆவார். 

கரீம் கனி இவற்றுடன் நில்லாது முஸ்லிம் லீக் என்பதன் தொடர்பையும், அகில மலாயா முஸ்லிம் பரப்புச் சங்கம் (AMMMS) என்பதன் தலைமைத்துவத்தையும், இன்னும் பல அமைப்புக்களின் நிறைவேற்றுக் குழுவிலும் இருந்தார். இரண்டாம் உலகப் போரின் பின்னர், இவர் தென்கிழக்காசிய முஸ்லிம் அரசியலில் ஈடுபட்டார். இவரது செயற்பாடுகளில் 1950 இல் சிங்கப்பூரில் இடம் பெற்ற மாரியா எருட்டோகு கலவரங்கள் குறிப்பிடத் தக்கவை.

## பர்மாவில் இவரது செயற்பாடுகள்
கரீம் கனி பர்மாவில் வெளியான தமிழ் மற்றும் பர்மிய மொழிச் செய்தித்தாள்களின் ஆசிரியராக இருந்தார். இவர் சுலியா சங்கத்தின் இளைஞர் அணியின் செயலாளராக இருந்ததுடன், 1932 இல் பர்மா சட்டவாக்கப் பேரவைக்கும், 1936 இல் பிரதிநிதிகள் அவைக்கும் தெரிவு செய்யப்பட்டார். பிரித்தானிய உளவுத்துறை அறிக்கையில் “உடனடியாகக் கைது செய்யப்பட வேண்டியோர்” பட்டியலில் இவரது பெயர் உள்ளடக்கப்பட்டது. இரண்டாம் உலகப் போருக்கு முன்னர் இவர் *பா மௌ* என்பவரின் கீழ் பாராளுமன்றச் செயலாளராக இருந்தார்.

## மேற்கோள்கள்

பகுப்பு:மியான்மார் அரசியல்வாதிகள்
பகுப்பு:இந்திய முஸ்லிம்கள்
பகுப்பு:இந்திய விடுதலைப் போராட்ட வீரர்கள்
பகுப்பு:தமிழக விடுதலை போராட்ட வீரர்கள்
பகுப்பு:இந்திய தேசிய ராணுவம்
பாதுகாப்புப் பொறிமுறைகள்

**பாதுகாப்புப் பொறிமுறைகள்** (*பாதுகாப்புக் கவசம்*) என்பது, பிராய்ட் உளவியற் பகுப்பாய்வுக் கொள்கையின்படி, ஆழ்மனதால் கையாளப்படும் ஒரு *உளவியல் தந்திரோபாயம்* ஆகும்.

திரிவுபடுத்தி கையாளவும், மறுக்கவும் அல்லது உண்மை நிலையை திரிக்கவும், (அடக்குதல், அடையாளங் காணல், விளக்கங் கொடுத்தல் ஆகிய செயல்முறைகள் ஊடாக, ஆனால் அளவுக்குட்படாது) ஏற்றுக்கொள்ளத்தக்க சமூக சுயவுருவத்தைத் தக்க வைத்துக் கொள்ளவும், ஆழ்மனம் இச் செயல்முறையைக் கையாள்கிறது .

## உசாத்துணை

## வெளி இணைப்புகள்
*Defence mechanism entry in the new world encyclopaedia
*Garrett, F. (2002). Addiction and its Mechanisms of Defense.
*Heffner, C.L. (2001). Psychology 101. 
*Niolon, R. (1999). PsychPage: Defenses.
*Stanescu, C. and Morosanu, P. (2005). Neuroticism, Ego Defence Mechanisms and Valoric Types: a Correlative Study.
*Tucker-Ladd, C.E. (1996-2000). Psychological Self-Help. 
*Wagner, K., van (2006). Psychology About.

பகுப்பு:பாதுகாப்புப் பொறிமுறைகள்
சீனத் தமிழர்

**சீனத் தமிழர்** என்போர் தமிழ்ப் பின்புலத்தைக் கொண்டு சீனாவில் வாழும் தமிழர்களாவர். இவர்களில் அதிகமானோர் தமிழ்நாட்டில் இருந்து சீனா சென்றவர்களாவர். இவர்கள் பணியின் நிமித்தம் சென்று அங்கேயே குடியேறியவர்களாவர். சீனாவில் அரசியல் புகலிடக் கோரிக்கையாளர்களுக்கு குடியுரிமை வழங்கும் சட்டம் இல்லையென்பதால் ஏனைய நாடுகளில் புகலிடம் பெற்றது போன்று சீனாவில் இலங்கைத் தமிழர் எவரும் புகலிடம் பெற்றவர் இல்லை என்பது குறிப்பிடத்தக்கது. தொழில் வாய்ப்பின் அடிப்படையில் சென்றோர் சிலர் மட்டுமே உள்ளனர்.

## சீனாவில் தமிழ் மொழி
சீனாவில் வாழும் தமிழர்களின் முன்னெடுப்பால் சீன வானொலியில் தமிழ் மொழி ஒலிப்பரப்பு 50 ஆண்டுகளுக்கும் மேலாக இயங்கிவருகிறது. தமிழ் வழி சீனம் கற்பித்தல், இணைய வழி செய்திகளை வழங்குதல் எனும் முன்னெடுப்புகளும் காணப்படுகின்றன. தமிழ் மொழியைக் கற்று, சூ சுவெங் வா எனும் தனது பெயரை கலையரசி என தமிழாக மாற்றிக்கொண்டு சீனத் தமிழ் வானொலியில் தமிழ் ஒலிப்பாளராக பணியாற்றும் சீனப் பெண் ஒருவரும் உள்ளார். தமிழருக்கும் சீனருக்கும் உள்ள நெருக்கத்தினால் சீனர்களில் சிலர் தமிழ் மொழியைக் கற்று பேசவும், தமிழ்ப் பாடல்கள் பாடவும், பாடல்களுக்கு ஆடவும் கூட செய்கின்றனர்.

## வாழும் இடங்கள்
சீனாவில் வாழும் தமிழர்கள் அநேகமானோர் சீனாவின் தலைநகரான பீஜிங் பகுதியில் வசிக்கின்றனர். அதனைத் தவிர்ந்து ஹொங்கொங்கிற்கு அண்மித்த சீன மாநிலமான, குவாந்தோங் மாநிலத்தின் சென்ஞேன் பகுதிகளில் வசிக்கின்றனர். இங்கு ஈழத் தமிழர்கள் சிலரும் வசிக்கின்றனர்.

## சீனா ஹொங்கொங் தரைவழி போக்குவரத்து
சென்ஞேன் நிலப்பரப்பின் எல்லை நகரங்களான லோ வூ மற்றும் லொக் மா சாவ் ஆகிய இரண்டு இடங்களுக்கு ஹொங்கொங்கில் இருந்து எம்டிஆர் அதிவேக தொடருந்து சேவையூடாக 45 நிமிடங்களில் சென்றடையக்கூடிய தரைவழி போக்குவரத்து வசதி உள்ளது. எனவே சீனாவில் சென்ஞேன் பகுதிகளில் வசிக்கும் தமிழர்கள் அடிக்கடி ஹொங்கொங் வந்து செல்வதும், ஹொங்கொங் தமிழர்கள் சென்ஞேன் சென்று வருவதும் சாதாரண விடயங்களாகும். இந்தியா, இலங்கை வணிகர்கள் ஹொங்கொங் வழிமாற்று வீசாவுடனோ அல்லது ஹொங்கொங் வந்து, ஹொங்கொங்கில் சீனா வீசா பெற்றோ தமது வணிகத்திற்காக சென்ஞேன் செல்வது வாடிக்கையான நிகழ்வுகளாகும். ஹொங்கொங்கை விட சீனாவில் பொருட்களின் விலை பன்மடங்கு மலிவாக இருப்பதே ஹொங்கொங் தமிழர் சென்ஞேன் நகருக்கு அடிக்கடி பயனம் மேற்கொள்வதற்கான காரணியாகும்.

## இதனையும் காண்க
*சீனத் தமிழியல்
*சீனர் - தமிழர் தொடர்புகள்

## மேற்கோள்கள்

பகுப்பு:சீனா
சிந்தாமணிச் சுருக்கம்

**சிந்தாமணிச் சுருக்கம்** என்னும் நூல் 15-ஆம் நூற்றாண்டில் பகழிக்கூத்தரால் இயற்றப்பட்டது. சிந்தாமணிச் சுருக்கம் என்னும் இந்த நூலுக்குப் பகழிக்கூத்தர் வைத்த பெயர் ‘சிந்தாமணி விளக்கம்’. 

சீவகசிந்தாமணி நூலிலுள்ள கருத்துகளைச் சுருக்கிச் சொல்லும் நூலாக இஃது அமைந்துள்ளது. சீவக சிந்தாமணியில் இலக்கணையார் இலம்பகம் வரையில் உள்ள 10 இலம்பகங்களுக்கு மட்டும் சிந்தாமணிச் சுருக்கம் கிடைத்துள்ளதாக மு. ராகவையங்கார் குறிப்பிட்டிருக்கிறார். இந்நூலில் அது வரையில் உள்ள பாடல்கள் 318. ஒவ்வொரு பாடலும் 14 சீர் கொண்ட கழி நெடிலடி ஆசிரிய விருத்தம். இவற்றின் விருத்தங்கள் அந்தாதித் தொடையில் அமைந்துள்ளன. 

இந்நூல் மதுரையில் அரங்கேற்றப்பட்டது என்பதை அடியில் தரப்பட்டுள்ள இந்நூலின் பாடலால் அறியலாம். இந்தப் பாடலை, இந்நூலிலுள்ள பாடலுக்கும், பதினான்கு சீர்க் கழிநெடிலடி ஆசிரிய விருத்தத்துக்கும் எடுத்துக்காட்டாகக் கொள்ளலாம்.

கொல்லையில் இரும்புனக் குற்றியை அடைந்தபுல்
::கோடா தெனப்பழமை நூல்
:கூறும் திறத்தைக் குறித்துக் கருத்துடன்
::கூறினேன் என்னுடைய புன்
சொல்லையும் பொருளையும் காதையிற் படுவழுத்
::தொகையையும் அளந்து கண்டு
:சோர்வுரைக் கப்பெரும் பாரமோ பணைமுலைத்
::துடியிடைப் பவளவாய் வெண்
முல்லைநகை அங்கயற் கண்ணுமை மடந்தையுடன்
::முன்னே முளைக்கும் பிரான்
:முடிசூடும் எம்பிரான் மூவாத தம்பிரான்
::முத்தமிழ்த் திருஆல வாய்
எல்லைதனில் மதுரைமா நகரியில் இருந்திவை
::எடுத்துரைத் தேன்ஆத லால்
:இத்தல விசேடத்தை எண்ணியும் பெரியோர்கள்
::இகழப் படார் கா ணுமே.

சிந்தாமணி மாலை என்னும் பெயருடன் வேறு நூல் ஒன்று இருப்பதாக உ.வே. சாமிநாதையர் குறிப்பிடுகிறார்.

## கருவிநூல்
*மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, பதிப்பு 2005
## அடிக்குறிப்பு

பகுப்பு:15 ஆம் நூற்றாண்டுத் தமிழ் நூல்கள்
அசாதாரண உளவியல்

**அசாதாரண உளவியல்** (*abnormal psychology*) என்பது உளவியலின் ஓர் பிரிவாகும். இது நடத்தை, உணர்ச்சி, சிந்தித்தல் ஆகியவற்றின் வழமைக்கு மாறான பாங்குளை ஆராய்கிறது. இது ஓர் முன்பின் ஆராயாத உளப் பிறழ்ச்சியாக விளங்கிக்கொள்ளப்படவோ அல்லது விளங்கிக் கொள்ளப்படாதிருக்கவோ வாய்ப்புள்ளது. நீண்ட வரலாறு விலகியிருக்கும் நடத்தையைக் கட்டுப்படுத்தவும் விளங்கிக் கொள்ளவும் முயல்கின்றது. இதில் கலாச்சார வேறுபாடும் எடுக்கப்படும் அணுகுமுறையில் உள்ளது. "அசாதாரணம்" என்பது சரியாக எந்த அர்த்தப்படுத்தலை சார்ந்திருக்கின்றது, பொது உளவியலில் கையாளப்படும் வேறுபட்ட கோட்பாடுகள் மற்றும் வேறுபட்ட நிலைகளுக்காக பல காரணிகளை அசாதாரண உளவியல் அடையாளப்படுத்துகின்றது. பாரம்பரியமாக உளவியலும் உயிரியல் விளக்கமும் பிரிக்கப்பட்டு, மன உடல் பிரச்சனைக்கு மெய்யியலின் இருபொருள் வாதம் பிரதிபலித்தல் மற்றும் மன பிறழ்வின் வகைப்படுத்தலை வேறுபட்ட அணுகுதலைக் கொண்டுள்ளது. அசாதாரணம் மூன்று வேறுபட்ட வகைகளைக் கொண்டுள்ளது. அவை சாதாரண நிலைக்குக் குறைவான, மேல் நிலையான, இயல்பு கடந்த ஆகிய அசாதாரணங்கள் ஆகும்.

## உசாத்துணை
* 
* 
* 
* http://psychology.about.com/od/abnormalpsychology/f/abnormal-psychology.htm 

## வெளி இணைப்புகள்
* Abnormal Psychology Students Practice Resources 
* Science Direct 
* Psychology Terms
* A Course in Abnormal Psychology 

பகுப்பு:அசாதாரண உளவியல்
பகுப்பு:நடத்தை அறிவியல்கள்
கலையரசி (சீன அறிவிப்பாளர்)

**சூ சுவெங் வா** (*Zhu Juan Hua*) என்பவர் ஒரு சீனப் பெண்ணாவார். இவர் **கலையரசி** என தனது பெயரை தமிழ்ப் பெயராக மாற்றிக்கொண்டு, சீனா, பீஜிங்கில் ஒலிப்பரப்பாகும் சீனத் தமிழ் வானொலியின் இயக்குநராகவும் முதன்மை தமிழ் அறிவிப்பாளராகவும் 1975 ஆம் ஆண்டு முதல் கிட்டத்தட்ட 38 ஆண்டுகளாகப் பணி புரிந்து வருகிறார். அத்துடன் தமிழ்நாடு தஞ்சாவூர் சென்று தமிழ் கற்ற இவர் தமிழ் மொழியை சரளமாக பேசவும் கூடியவர்.

## கலையரசியின் கூற்றின் படி
சீனத் தமிழ் வானொலியின் அறிவிப்பாளரான கலையரசியின் கூற்றின் படி, பதிவுசெய்யப்பட்ட நேயர்கள் எண்ணிக்கை கிட்டத்தட்ட 30,000 பேர் இருப்பதாக அறியப்படுகிறது. சீனத் தமிழ் வானொலியில் பணிபுரியும் சீனர்கள் தமிழ் மொழி அனுபவம் உள்ளவர்களாகவும், மேலும் தமிழ் மொழி கற்றுவரும் சீன மாணவர்கள் இருப்பதாகவும் கலையரசி கூற்றின் ஊடாக அறியமுடிகிறது.

## தமிழ் மொழி வளர்ச்சியில் சீனா
2012 ஆம் ஆண்டு தமிழ்நாட்டில் நடைபெற்ற ஔவை அரங்கம் நிகழ்ச்சியல் கலந்துக்கொண்ட கலையரசி "தமிழ் மொழி வளர்ச்சியில் சீனா" எனும் தலைப்பில் ஒரு ஆய்வுக் கட்டுரையை வாசித்தார். "எங்கள் வாழ்வும் எங்கள் வளமும் மங்காத தமிழென்று சங்கே முழங்கு" என தொடர்ந்த அவர், ஆயிரக் கணக்கான ஆண்டுகளுக்கு முன்னால் தோன்றிய தொன்மொழி தமிழ் மீது பற்றுக்கொண்டு அதனை எமது நாட்டில் (சீனாவில்) பரவிடச் செய்யும் வற்றாத தாகத்துடன் செயல்பட்டு வருவதாக கூறினார். அத்துடன் பண்டைக்கால மொழிகளில் தமிழ் மொழியும் சீன மொழியும் இடம்பெற்றுள்ளன என்ற பெருமை உணர்வுடன் சீனாவில் தமிழ் மொழியின் வளர்ச்சிக்காக சீன வானொலியின் தமிழ்ப் பிரிவில் பங்காற்றிவரும் தனது பணிகள் பற்றியும் விவரித்தார். அத்துடன் சீன வளங்களை தமிழ் மொழியிலும், தமிழ் வளங்களை சீன மொழியிலும் கொண்டு சென்று சீனர்களுக்கும் தமிழர்களுக்கும் இடையில் பரிமாற்றத்தை வளர்ப்பதன் மூலம் இருமொழியினருக்கும் இடையே என்றும் இருக்கும் தொடர்பை வளர்க்க வேண்டிய அவசியத்தையும் வலியுறுத்தினார். இதனை தமிழ் சமூகம் கருத்தில் கொண்டு அதற்கான செயல்திட்டங்களை முன்னெடுக்க வேண்டும் எனும் வேண்டுகோள் அவரது ஆய்வுக் கட்டுரையின் வாசிப்பூடாக தென்பட்டது.

## சான்றுகள்


## வெளியிணைப்புகள்
* At 49, China’s Tamil radio station plans an expansion
* China's CRI Preserving Tamil
* From Beijing to Villupuram, a radio station spreads its reach

பகுப்பு:சீனத் தமிழியல்
பகுப்பு:சீன வானொலித் துறையினர்
புக்கிட் பஞ்சாங்

**புக்கிட் பஞ்சாங்** (*Bukit Panjang*) சிங்கப்பூரின் வடமேற்கில் அமைந்துள்ள ஒரு பகுதியாகும். இப்பெயர் மலாய் மொழியில் இருந்து வந்ததாகும். புக்கிட் பஞ்சாங் என்றால் நீளமான மலை என்று பொருள். புக்கிட் தீமாவில் இருக்கும் நீளமான மலையால் இப்பெயர் பெற்றது. இப்பகுதி நிர்வாக வசதிக்காக மூன்று பகுதிகளாகப் பிரிக்கப்பட்டுள்ளது. இங்கே புக்கிட் பஞ்சாங் இலகு கடவு ரயில் நிலையம் உள்ளது.

## உசாத்துணைகள்

## வெளி இணைப்புகள்
* Zhenghua Park (owned by the National Parks Board of Singapore)
* SMRT Trains (Bukit Panjang LRT) 
* Holland-Bukit Panjang Town Council

பகுப்பு:சிங்கப்பூரில் இடங்கள்
பவுரி

**பவுரி** என்பது முருகன் ஆடிய ஆட்டங்களில் ஒன்று. வேலன் ஆடும் வெறியாட்டம் சங்கப்பாடல்களில் குறிப்பிடப்படுகிறது. திருச்செந்தூர் கடலோரம் உள்ள ஊர். பௌவம் என்னும் சொல் அலையையும், அலையெறியும் கடலையும் குறிக்கும். முருகன் சூரபன்பனைக் கடல் நடுவே கொன்ற வரலாற்றைக் கொண்ட ஊர் திருச்செந்தூர். முருகன் பௌவத்தில் ஆடிய ஆட்டம் ‘பவுரி’. இந்த ஆட்டத்தை 14 ஆம் நூற்றாண்டுக்குப் பின்னர் தோன்றிய சில நூல்கள் குறிப்பிடுகின்றன.
*திருச்செந்தூர் முருகன் பிள்ளைத்தமிழ் - 15 ஆம் நூற்றாண்டு 
*கந்தர் அலங்காரம் - 14 ஆம் நூற்றாண்டு 
*கண்ணுடைய வள்ளல் எழுதிய ஒழிவிலொடுக்கம் - கி. பி. 1400-1425 
*வில்லிபாரதம் -அருணகிரிநாதருக்குச் சற்று முந்திய காலம் 
* காளத்திநாதர் உலா – 16 ஆம் நூற்றாண்டு  
## கருவிநூல்
*மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, பதிப்பு 2005
## அடிக்குறிப்பு

பகுப்பு:கூத்து
முதலாம் வென்செஸ்லாஸ்

thumb|கர்தினால் மிலோஸ்லாவ் விக், செப்டம்பர் 28, 2006இல்  புனித முதலாம் வென்செஸ்லாஸின் மண்டையோட்டுடன் பவனி வருகின்றார்
**முதலாம் வென்செஸ்லாஸ்** (; c. 907 &ndash; செப்டம்பர் 28, 935), என்பவர் போகிமியாவின் கோமகனாக 921 முதல் 935இல் தனது தம்பியால் கொல்லப்படும் வரை இருந்தவர். இவருடைய உயிர்த்துறப்பாலும் இவருடைய வாழ்க்கை வரலாற்று நூல்களாலும் நற்பண்புமிக்க நாயகன் என்று போற்றப்பட்டு புனிதராக அறிவிக்கப்பட்டார். இவர் செக் குடியரசின் பாதுகாவலராகக் கருதப்படுகின்றார்.

### வாழ்க்கை
போகிமியாவின் மன்னர்குடியான பிரெமிசுலோவிய குலத்தைச் சேர்ந்த முதலாம் விரத்திஸ்லாசின் மகனான இவர் சிறுவயது முதல் இறையுணர்வும் அடக்கமும் கொண்டவராகவும் நன்கு கற்றறிந்தவராகவும் புத்திசாலியாகவும் அறியப்பட்டார். இவர் சிறுவயது முதல், நற்கருணை வழிபாட்டில் அதிக ஈடுபாடு கொண்டவர். அவரது தந்தையின் மறைவுக்குப் பிறகு போகிமியாவின் கோமகனாக, வென்செஸ்லாஸ் பதவியேற்றார்.

### இறப்பு
இவருக்கு ஒரு மகன் பிறந்ததால், தன் அரசு உரிமையை இழந்ததாக நினைத்த இவரது தம்பி போலெஸ்லாவ், இவரைக் கொல்லத் திட்டமிட்டான். தன் வீட்டில் ஏற்பாடு சேய்யப்பட்டிருந்த புனிதர்கள் கோஸ்மாஸ் மற்றும் தமியான் விழாவில் பங்கேற்று விருந்துண்ண அழைத்தான். விருந்துக்குச் செல்லும் வழியில் தேவாலயத்திற்குச் சென்ற  வென்செஸ்லாஸை, தேவாலயத்தின் வாசலிலேயே இவரது தம்பியுடனிருந்தோர்கள் குத்திக் கொன்றனர். "இறைவன் உன்னை மன்னிப்பாராக." என்ற வார்த்தைகளுடன் வென்செஸ்லாஸ் உயிர் துறந்தார்.

### சிறப்பு
* இறப்புக்குப் பின் இவர் போகிமியாவின் மன்னராக அறிவிக்கப்பட்டார். 
* புனித ஸ்தேவான் நாளன்று இவரின் பெயரால் *நல்ல மன்னர் வென்செஸ்லாஸ்* என்ற இன்னிசைப் பாடல் பாடப்பட்டுவருகின்றது

## மேற்கோள்கள்

பகுப்பு:கொலை செய்யப்பட்ட அரசுத் தலைவர்கள்
பகுப்பு:935 இறப்புகள்
பகுப்பு:907 பிறப்புகள்
பகுப்பு:செக் குடியரசின் கிறித்தவப் புனிதர்கள்
பகுப்பு:கிறித்தவ மறைசாட்சிகள்
பன்னாட்டுத் தமிழ்த் திரைப்பட விருதுகள்

**பன்னாட்டுத் தமிழ்த் திரைப்பட விருதுகள் (International Tamil Film Awards (ITFA))** சிறந்த தமிழ்த் திரைப்படங்களுக்கும், சிறந்த திரைப்பட பங்களிப்பாளர்களுக்கும் வழங்கப்படும் விருதுகளைக் குறிக்கும். இவ்விருது 2003 ஆம் ஆண்டிலிருந்து சிங்கப்பூரில் வழங்கப்படுகிறது 

## வழங்கப்படும் விருதுகள்
* சிறந்த திரைப்படத்துக்கான விருது
* சிறந்த இயக்குனருக்கான விருது
* சிறந்த நடிகருக்கான விருது
* சிறந்த நடிகைக்கான விருது
* சிறந்த துணை நடிகருக்கான விருது
* சிறந்த துணை நடிகைக்கான விருது
* சிறந்த புதுமுக நடிகருக்கான விருது
* சிறந்த புதுமுக நடிகைக்கான விருது
* சிறந்த எதிர்நாயகனுக்கான விருது
* சிறந்த நகைச்சுவையாளருக்கான விருது (ஆண்)
* சிறந்த நகைச்சுவையாளருக்கான விருது (பெண்)
* சிறந்த இசையமைப்பாளருக்கான விருது
* சிறந்த ஒளிப்பதிவாளருக்கான விருது
* சிறந்த பாடலாசிரியருக்கான விருது
* சிறந்த பின்னணிப் பாடகருக்கான விருது (ஆண்)
* சிறந்த பின்னணிப் பாடகருக்கான விருது (பெண்)

## மேற்கோள்கள்

## வெளியிணைப்புகள்
* ITFA.com  Official website (ஆங்கிலத்தில்)
* Sunnetwork.com  சன் தொலைக்காட்சி

பகுப்பு:தமிழ்த் திரைப்பட விருதுகள்
அக்னிஸ்நான்

**அக்னிஸ்நான்**, பபேந்திர நாத் சய்கியா என்பவர் இயக்கிய அசாமிய மொழித் திரைப்படம். *தீக்குளிப்பு* என்பது இத்தலைப்பின் பொருள். இயக்குனரின் அண்டரீப் என்னும் புதினத்தைத் தழுவிய இத்திரைப்படம் 1985 ஆம் ஆண்டு வெளியானது. இத்திரைப்படத்தில் இந்திரா பனியா, கஷ்மீரீ பருவா, சேத்தன தாசு ஆகியோர் நடித்துள்ளனர்.

''==கதைச் சுருக்கம்==
செல்வந்தர் தன் முதல் மனைவியை ஏமாற்றி இரண்டாம் திருமணம் செய்து கொள்ள விரும்புகிறார். முதல் மனைவிக்கும் அவரது மகனுக்கும் அதிர்ச்சியை ஏற்படுத்துகிறது. தன் கணவனின் மீது கொண்ட காதலை பொருட்படுத்தாமல், இன்னொரு திருமணம் செய்வதை எண்ணி மனம் நோகிறார் முதல் மனைவி. மனித மனங்களைப் பற்றிய இத்திரைப்படத்தில், மனைவி எப்படி பழி தீர்க்கிறார் என்பதே கதை.

## விருதுகள்
*தேசிய விருது 'சிறந்த திரைக்கதை' - பபேந்திர நாத் சய்கியா - 1985.
*தேசிய விருது சிறந்த உள்ளூர் திரைப்படம் 'ரஜத் கமல்'  - 1985.
*இந்தியன் பனரோமா இதழுக்குத் தேர்ந்தெடுக்கப்பட்டது
*நந்தெசு திரைப்பட விழாவுக்கு அனுப்பப்பட்டது
*பியோங்யாங் திரைப்பட விழாவுக்குத் தேர்ந்தெடுக்கப்பட்டது
*தாக்கா திரைப்பட விழாவுக்குத் தேர்ந்தெடுக்கப்பட்டது

## மேற்கோள்கள்

## வெளி இணைப்புகள்
*திரைப்பட விவரம்  (ஆங்கிலத்தில்)

பகுப்பு:அசாமியத் திரைப்படங்கள்
பகுப்பு:1985 திரைப்படங்கள்
பபேந்திர நாத் சய்கியா

**பபேந்திர நாத் சய்கியா** (பிறப்பு:பெப்ரவரி 20, 1932; இறப்பு:ஆகஸ்டு 13, 2003) அசாம் மாநிலத்தைச் சேர்ந்த எழுத்தாளரும், திரைப்படத் தயாரிப்பாளரும் ஆவார். இயற்பியலிலும், இலக்கியத்திலும் முனைவர் பட்டம் பெற்றவர் ஆவார். சாகித்திய அகாதமி விருது (1976) உட்பட பல இலக்கிய விருதுகளைப் பெற்றுள்ளார். இவரது ஆக்கங்கள் வங்காளம், இந்தி, ஆங்கிலம், தெலுங்கு, மலையாளம், மராத்தி, குஜராத்தி ஆகிய மொழிகளுக்கு மொழிபெயர்க்கப்பட்டுள்ளன. இவரது அக்னிஸ்நான் என்ற திரைப்படம் இவருக்கு பல விருதுகளைப் பெற்றுத் தந்தது. 2001 ஆம் ஆண்டு இவருக்கு பத்மஸ்ரீ விருது வழங்கப்பட்டது.

## வெளி இணைப்புகள்
*www.bhabensaikia.com சய்கியாவின் தளம் 
*சய்கியாவின் குழந்தைகள் நல அறக்கட்டளை 
* சய்கியாவின் மின்னூல்களைப் பற்றி
* ebooks of Dr. Bhabendra Nath Saikia  (ஆங்கிலத்தில்)

## மேற்கோள்கள்

பகுப்பு:1932 பிறப்புகள்
பகுப்பு:2003 இறப்புகள்
பகுப்பு:இலக்கியம் மற்றும் கல்வியில் பத்மசிறீ விருது பெற்றவர்கள்
பகுப்பு:அசாமியத் திரைப்பட இயக்குநர்கள்
நிழற் பொம்மலாட்டம்

**நிழற் பொம்மலாட்டம்** அல்லது **நிழல் நாடகம்** என்பது பழங்காலத்துக் கதைகூறல் முறையும் ஒரு பொழுதுபோக்கும் ஆகும். இவற்றில், தட்டையானவையும், உறுப்புக்கள் தனித்தனியாக அசையக் கூடிய வகையில் மூட்டுக்களால் இணைக்கப்பட்டவையுமான உருவங்களைப் (நிழற் பொம்மைகள்) பயன்படுத்துகின்றனர். இவற்றின் மூலம், மனிதர்களும் பிற முப்பரிமாண உருவங்களும் அசைவது போன்ற தோற்றத்தை உருவாக்குகின்றனர்.

தட்டையான பலகைகளில் அல்லது அட்டைகளில் வெட்டியெடுக்கப்பட்ட உருவங்களான நிழற் பொம்மைகள் ஒளிமுதலுக்கும் (விளக்கு), ஒளிகசியும் திரையொன்றுக்கும் இடையே வைக்கப்படும். சில பொம்மைகள் ஒளிகசியவிடும் நிறப் பொருட்களையும் பிற வேலைப்பாடுகளையும் கொண்டிருப்பது உண்டு. நிழற் பொம்மலாட்டத்தைப் பார்ப்பவர்கள் திரைக்கு மறுபக்கத்தில் இருப்பர். பொம்மைகளையும், ஒளிமுதலையும் அசைப்பதன் மூலம் பல வகையான விளைவுகளைப் பெறமுடியும். திறமையான பொம்மலாட்டக்காரர் ஒருவரால் பொம்மைகளின் நிழல்களைப் பார்ப்பவர்களுக்கு அவை நடத்தல், ஆடுதல், போரிடுதல், தலையசைத்தல், சிரித்தல் போன்ற செயல்களைச் செய்வது போலக் காட்டமுடியும்.

நிழற் பொம்மலாட்டம் பல பண்பாடுகளில் மக்களால் மிகவும் விரும்பப்படுவனவாக உள்ளன. தற்காலத்தில் இருபதுக்கு மேற்பட்ட நாடுகளில் நிழற் பொம்மலாட்டக் குழுக்கள் இருப்பதாகத் தெரிகிறது. இந்தோனீசியா, சீனா, இந்தியா, கிரீசு, நேபாளம், துருக்கி போன்ற நாடுகளிலும் மேலும் பல நாடுகளிலும் நிழற் பொம்மலாட்டம், சிறுவரும், பெரியவர்களும் விரும்பிப் பார்க்கும் ஒன்றாக உள்ளது.

பகுப்பு:நிகழ்த்து கலைகள்
தமிழ் வளர்ச்சிக்கான சிறந்த நூல்களுக்கான பரிசு பெற்ற நூல்கள், 1990

தமிழ்நாடு அரசின் தமிழ் வளர்ச்சித் துறையின் தமிழ் வளர்ச்சிக்கான சிறந்த நூல்களுக்கான பரிசுகள் வழங்கும் திட்டம் மூலம் தேர்வு செய்யப்படும் நூல்களுக்கு பரிசுகள் வழங்கப்படுகிறது. 1990 ஆம் ஆண்டிற்கான பரிசுக்காகத் தேர்வு செய்யப்பட்ட நூல்களின் நூலாசிரியருக்கு ரூபாய் 2,000 பரிசுத் தொகை மற்றும் பாராட்டுச் சான்றிதழ் அளிக்கப்பட்டன. இத்திட்டத்தின் கீழ் **1990 ஆம் ஆண்டிற்கான சிறந்த நூல்கள்** மற்றும் நூலை எழுதிய நூலாசிரியர்கள், நூலை வெளியிட்ட பதிப்பகங்களின் பட்டியல் இது.

## ஆதாரம்

பகுப்பு:தமிழ் வளர்ச்சிக்கான சிறந்த நூல் பரிசுகள்
பகுப்பு:1990 விருதுகள்
மருமகளுக்குக் காசுகள் கிடைத்தது எப்படி (இலங்கைக் கதை)

***மருமகளுக்குக் காசுகள் கிடைத்தது எப்படி (How the Daughter-in-Law Got the Coins)*** என்பது இலங்கையில் பரவலாக அறியப்படும் விசித்திரக் கதை ஆகும். எச். பார்க்கர் என்பவர் இலங்கையின் கிராமத்துக் கதைகளின் தொகுப்பில் இதை சேகரித்து வைத்திருந்தார். 

## கதை
செல்வந்தப் பெண்ணைத் திருமணம் செய்கிறான் இளைஞன் ஒருவன். ஆனால் அந்தப் பெண் அவன் தாயைக் கவனிப்பதில்லை. அவன் தன் தாய்க்கு உடைந்த பானையின் துண்டுகள் நிரம்பிய பையைத் தருகிறான். நோயால் பாதிக்கப்பட்ட தாய், அந்த பானையை குலுக்கி, அவளைக் கவனித்துக் கொள்வாருக்கு அப்பையை வழங்குவதாகக் கூறுகிறாள். அந்த பை எழுப்பிய ஒலியைக் கேட்ட மருமகள் தங்கக் காசுகள் என்று எண்ணி, மாமியாரை கவனித்துக் கொள்கிறாள். மாமியார் இறந்தபின்னர், அந்த பையில் இருந்தது பானையின் சில்லுகள் என்பது அறிந்து அதிர்ச்சி அடைகிறாள்.

## மேற்கோள்கள்

பகுப்பு:இலங்கைக் கதைகள்
சு. வேணுகோபால்

**சு. வேணுகோபால்** (பிறப்பு: மே 20 1967) என்பவர் ஒரு தமிழக எழுத்தாளர். கோயம்புத்தூரில் உள்ள குமரகுரு பன்முக கலை, அறிவியல் கல்லூரியில் தமிழ்த்துறைத் தலைவராகப் பணிபுரிந்து வருகிறார். இவர் எழுதிய *“வெண்ணிலை”*  எனும் நூல் தமிழ் வளர்ச்சித் துறையின் 2006 ஆம் ஆண்டிற்கான சிறந்த நூல்களில் சிறுகதை எனும் வகைப்பாட்டில் பரிசு பெற்றிருக்கிறது.

## மேற்கோள்கள்

பகுப்பு:தமிழக எழுத்தாளர்கள்
பகுப்பு:தமிழ்நாடு அரசு விருது பெற்ற எழுத்தாளர்கள்
பகுப்பு:1967 பிறப்புகள்
பகுப்பு:வாழும் மக்கள்
பகுப்பு:கோயம்புத்தூர் மாவட்ட மக்கள்
வலம்புரி சோமநாதன்

**வலம்புரி சோமநாதன்** (*Valampuri Somanathan*, 1928 – 21 சூன் 2010) என்பவர் ஒரு தமிழக எழுத்தாளர். புதுக்கோட்டை மாவட்டம் வலையப்பட்டி எனும் வலம்புரியில் பிறந்தவர். தமிழ்த் திரைப்படத் துறையில் முப்பதுக்கும் மேற்பட்ட தமிழ்த் திரைப்படங்களுக்கு கதை, திரைக்கதை, வசனங்கள் எழுதியுள்ளார். ஆங்கிலத்தில் வெளியான “காந்தி” திரைப்படத்திற்குத் தமிழில் மொழிமாற்றம் செய்தவர். இவர் எழுதிய *“புத்த மகா காவியம்”* எனும் நூல் தமிழ்நாடு அரசின் தமிழ் வளர்ச்சித் துறையின் 2006 ஆம் ஆண்டிற்கான சிறந்த நூல்களில் மரபுக்கவிதை எனும் வகைப்பாட்டில் பரிசு பெற்றிருக்கிறது.

## திரைப்படங்கள்
**இயக்கம்**
* லலிதா (1976)
* சிகப்புக்கல் மூக்குத்தி (1979)
**தயாரிப்பு**
* திருமணம் (1958)
* ஒரு நடிகை நாடகம் பார்க்கிறாள் (1978)

**வசனம்**
* மணமகள் தேவை (1950)
* மங்கையர் திலகம் (1955)
* கானல் நீர் (1961)

## மேற்கோள்கள்

பகுப்பு:1928 பிறப்புகள்
பகுப்பு:2010 இறப்புகள்
பகுப்பு:புதுக்கோட்டை மாவட்ட மக்கள்
பகுப்பு:தமிழக எழுத்தாளர்கள்
பகுப்பு:தமிழ்நாடு அரசு விருது பெற்ற எழுத்தாளர்கள்
பகுப்பு:தமிழ்த் திரைப்படக் கதை, திரைக்கதை, வசன எழுத்தாளர்கள்
டி. ஆர். சுரேஷ்

**டி. ஆர். சுரேஷ்** (பிறப்பு: சூன் 20 1957) என்பவர் ஒரு தமிழக எழுத்தாளர். தஞ்சாவூரில் பிறந்த இவர் மனநல மருத்துவராகப் பணியாற்றி வருகிறார். இவர் எழுதிய *“முறிந்த மனங்கள்”* எனும் நூல் தமிழ் வளர்ச்சித் துறையின் 2006 ஆம் ஆண்டிற்கான சிறந்த நூல்களில் பிறமொழிகளில் இருந்து தமிழாக்கம் செய்யப்படும் நூல்கள் எனும் வகைப்பாட்டில் பரிசு பெற்றிருக்கிறது.

பகுப்பு:தமிழக எழுத்தாளர்கள்
பகுப்பு:தமிழ்நாடு அரசு விருது பெற்ற எழுத்தாளர்கள்
பகுப்பு:1957 பிறப்புகள்
பகுப்பு:தஞ்சாவூர் மாவட்ட மக்கள்
பகுப்பு:மருத்துவர்கள்